Francesc Granada Sales, és president i alhora director de l'escola Nou Patufet, SCCL.
Doctor en ciències físiques, entra en el món de l'educació fa 18 anys i col·labora amb el projecte Nou Patufet, perquè creu que una nova manera de fer en el món educatiu és possible.
Una escola s'ha d'entendre com un ésser orgànic que aprèn de tota la comunitat.
I què us va impulsar a que fos cooperativa?
La idea sorgeix a partir d'aquesta informació: la titularitat té decidit jubilar-se i tancar l'escola que havia estat funcionant durant 49 anys al barri de Gràcia de Barcelona.
En aquell moment, juny de 2015, els professors s'organitzen en assemblea i busquen quina pot ser la millor manera de crear un projecte educatiu nou.
A finals de juliol de 2015, totes les persones treballadores, docents i no docents, que voluntàriament creuen en el nou projecte, creen una cooperativa de treball associat.
Ens impulsa a crear la cooperativa el fet que pensem que és el millor tipus d'organització per tirar endavant el projecte.
També perquè creiem que una escola amb aquestes característiques és necessària en el nostre entorn.
El nostre projecte és un model organitzatiu que té en els seus fonaments l'economia social, la vocació de servei a l'entorn i que sorgeix de la voluntat inequívocament associativa dels seus treballadors i treballadores.
Penseu que el fet de ser cooperativa aporta algun valor afegit al projecte pedagògic?
Aporta els valors del cooperativisme.
Volem que aquests valors estiguin presents transversalment també en la vida de la comunitat educativa i per extensió al barri de Gràcia, perquè nosaltres pensem en clau currículum de barri.
M'agradaria destacar el que ens aporta el valor del compromís de tots amb el projecte.
Amb aquest compromís, el projecte se sent molt més proper i propi.
Les famílies són més protagonistes a l'escola quan és cooperativa?
Les famílies ens han recolzat des del principi, de fet la seva confiança en el nostre projecte va ser el que ens va impulsar a tirar-lo endavant.
Així doncs, la seva participació és decisiva en el dia a dia de la nostra escola, no només a través de l'AFA, sinó també en les moltes activitats que organitzem i en les què hi formen part (per exemple, festa de Santa Cecília, Carnestoltes, Festa Oberta,...).
A través de la vostra participació al programa Capitalcoop, ens vàrem assabentar que l'empresa es trobava en un procés per millorar la seva capitalització.
Quin ha estat l'objectiu d'aquesta ampliació de capital?
Ens vam plantejar l'ampliació de capital amb dos objectius clars: d'una banda, millorar les nostres instal·lacions per poder disposar d'espais més segurs i adequats al nostre projecte; d'altra banda, invertir en el desenvolupament professional com a docents, entenent que la nostra tasca requereix una formació continuada de qualitat.
Tenir una estructura financera suficientment equilibrada ha donat confiança a les entitats financeres per creure en el vostre projecte?
Afortunadament no necessitem ajuda financera per a la viabilitat econòmica de la cooperativa.
Malgrat això, hem considerat oportú finançar les millores tècniques que hem incorporat a les nostres instal·lacions i vam trucar a la porta de Coop57 que des del primer moment es va interessar en el nostre projecte.
Vam considerar que també era important fomentar la intercooperació i, per tant, el més natural era treballar amb Coop57, també cooperativa, abans que amb una entitat financera "tradicional".
I ara...quins són els vostres nous reptes de futur i per a què?
L'esforç d'aquest primer any i mig ha estat l'estabilització i consolidació del nostre projecte educatiu.
Pensem que això s'ha aconseguit a partir del treball en equip, la ferma convicció en el què estem fent i la visibilitat que hem donat a tot això.
A partir d'aquí el nostre repte de futur és ser un referent de bones pràctiques i arribar a ser un organisme viu que aprèn a partir de la seva pròpia experiència com a ens propi i de l'experiència dels seus membres com a elements que formen part del projecte global.
Un altre repte és el d'implicar-se més en l'entorn fins arribar a consolidar un veritable currículum de barri.
Ens agradaria aportar la nostra part d'experiència en demostrar que una nova manera de fer en el món educatiu és possible i compartir amb tots aquells que creuen fermament que això serà una realitat consolidada en poc temps.
Per poder fer això un dels plans és mirar cap el futur i buscar en l'entorn proper nous espais per poder fer créixer el nostre projecte.